**A magánszemélyek kommunális adójáról**

Berzence Nagyközség Önkormányzatának Képviselő-testülete a helyi adókról szóló 1990. évi C. törvény (a továbbiakban: Htv.) 1. § (1) bekezdésében kapott felhatalmazás alapján az Alaptörvény 32. cikk (1) bekezdés h) pontjában meghatározott feladatkörében eljárva a következőket rendeli el:

**1. A rendelet hatálya**

**1. §**

A rendelet hatálya Berzence Nagyközség közigazgatási területére terjed ki.

**2. Az adó alanya**

**2. §**

Az adó alanyát a Htv. 24.§-a határozza meg.

**3. Az adó mértéke**

**3. §**

Az adó mértéke adótárgyanként, illetve lakásbérleti jogonként 12000 Ft/év.

**4. Az adó tárgya**

**4. §**

A lakás és nem lakás céljára szolgáló épület, épületrész tulajdonjoga, valamint a nem magánszemély tulajdonában álló lakás bérleti joga.

**5. Adómentesség**

**5. §**

(1) Mentesül a kommunális adó fizetési kötelezettség alól egy adóév időtartamra a Berzencei Önkéntes Tűzoltó Egyesület azon tagja, aki a jogszabályban meghatározott képesítéssel rendelkezik és ez által szaktevékenységet végez.

(2) Az adómentesség megállapítását a Berzencei Önkéntes Tűzoltó Egyesület elnöke minden év január 15-ig köteles átiratban kezdeményezni az adóhatóságnál. Ennek elmaradása az adott évi adómentességre való jogosultság elvesztését jelenti. Az egyesület elnöke köteles haladéktalanul bejelenteni az adóhatóságnak, ha a kedvezményezett önkéntes tűzoltó már nem lát el szaktevékenységet. Ebben az esetben az adókedvezmény azonnali hatállyal, időarányosan megszűnik.

(3) A jogszabályban meghatározott képesítést az egyesület az adóhatóság megkeresésére igazolni köteles a képesítési okirat másolatával, valamint ebben az esetben az egyesület elnökének igazolást kell kiállítania arról, hogy a kedvezményezett önkéntes tűzoltó az egyesület aktív, tagsággal rendelkező tagja.

**6. §**

Ez a rendelet 2023. január 1-jén lép hatályba.

Végső előterjesztői indokolás

Berzence Nagyközség Önkormányzat Képviselő-testülete az első kommunális adó rendeletében 6000 Ft/év-ben állapította meg az ingatlan után fizetendő adót. Ezt követően egyetlen alkalommal módosította az összeget és emelte meg 10000 Ft-ra. A rendelet módosítására az elmúlt két önkormányzati ciklusban nem került sor. A jelenlegi helyzetben amikor szinte mindenki számára nehezebbé vált a megélhetés, mértékkel kell bánni a fizetendő kötelezettségek emelésével. Ami az emelés mellett szól, hogy nagyon elvagyunk maradva ezzel a díjtétellel és az önkormányzat számára is fontos minden további bevétel. Az adózók számára vélhetően az évi 2000 Ft még elviselhető növekedést jelent, árnyalja a helyzetet, hogy más területen is növekednek az állampolgárokra eső terhek. Így az adó emelését ugyan javasoljuk, de csak ilyen alacsony mértékben, bízva abban, hogy néhány év múlva bátrabban emelhet majd a regnáló képviselő-testület.